***Felsőtárkány Község Önkormányzata Képviselő-testületének***

***16./2015. (XI.20.) önkormányzati rendelete***

***a kiadások készpénzben történő teljesítésének szabályairól***

Felsőtárkány Község Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében eljárva, az államháztartásról szóló 2011. évi CXCV. törvény 109. § (6) bekezdésében kapott felhatalmazás alapján az Alaptörvény 32. cikk (1) bekezdés f) pontja szerinti feladatkörében eljárva a következőket rendeli el:

1.§ E rendelet hatálya Felsőtárkány Község Önkormányzata (a továbbiakban: önkormányzat), valamint az irányítása alá tartozó intézmények gazdálkodására terjed ki.

2. § (1) A kiadások teljesítésekor az államháztartásról szóló 2011. évi CXCV. törvény 85. §-ára figyelemmel előnyben kell részesíteni a banki átutalással történő fizetési módot.

(2) A kiadások készpénzben történő teljesítésére csak e rendeletben szabályozott esetekben kerülhet sor.

3. § (1) Az Önkormányzat és az irányítása alá tartozó intézmények készpénzes kifizetéseik teljesítése érdekében készpénzt vehetnek fel a bankszámlájukról a házipénztári forgalom lebonyolítása érdekében.

(2) Az Intézmények az Önkormányzat házipénztárából irányító szervi támogatás jogcímen készpénzes kifizetéseik teljesítése érdekében készpénzt vehetnek fel az intézményi házipénztári forgalom lebonyolítása érdekében.

(3) A házipénztárból lehetőség van készpénzelőleg felvételére. Ennek kezelésére és elszámolására vonatkozó részletszabályokat az Önkormányzat és az intézmények pénzkezelési szabályzata tartalmazza.

4. § (1) Az Önkormányzat, valamint az irányítása alá tartozó intézmények házipénztárából készpénzben teljesíthető:

 a) személyi jellegű kiadások

 aa) közfoglalkoztatással kapcsolatos személyi jellegű juttatások,

ab) diákmunka programmal kapcsolatos személyi jellegű juttatások,

ac) nem rendszeres személyi juttatások a foglalkoztatott külön kérelmére,

ad) foglalkoztatottaknak járó szociális támogatások,

ae) megbízási díjak,

af) tiszteletdíjak,

ag) költségtérítések,

ah) illetményelőleg, fizetési előleg,

ai) reprezentációs kiadások,

 b) dologi kiadások

 ba) élelmiszer beszerzés,

bb) könyv, folyóirat beszerzés,

bc) irodaszer, nyomtatvány, szakmai anyag beszerzés,

bd) nyomtatási, sokszorosítási feladatokkal összefüggő anyagok beszerzése,

be) munka- és védőruha beszerzése,

bf) belföldi- külföldi kiküldetésekkel kapcsolatos térítés,

bg) saját személygépjármű hivatali célú használatáért fizetett térítés,

bh) egyéb fentiekben nem említett készletbeszerzések 200.000,- Ft-os értékhatárig,

bi) egyéb fentiekben nem említett szolgáltatási kiadások 200.000,- Ft-os értékhatárig.

c) szociális és gyermekvédelmi pénzbeli ellátások;

d) Önkormányzat Képviselő-testülete által nyújtott, rendkívüli elismerés címén teljesített kiadások;

e) Önkormányzat és intézményei rendezvényeivel kapcsolatos kiadások;

(2) A Polgármester jogcímtől függetlenül, indokolt egyedi esetben, mérlegelési jogkörben dönthet az (1) bekezdésben foglaltakon túlmenően egyéb készpénzben teljesíthető kifizetésről.

5. § Jelen rendelet a kihirdetést követő napon lép hatályba.

Felsőtárkány, 2015. november 19.

dr. Juhász Attila Simon Hegyiné Kertész Zsuzsanna

polgármester jegyző

A rendelet kihirdetve:

Felsőtárkány, 2015. november 20.

Hegyiné Kertész Zsuzsanna

jegyző